Nyhedsbrev – Efterår 2022

Kære elever og forældre.

Så har vi for alvor taget hul på efteråret, der blandt andet byder på studieture, valg af studieretning, terminsprøver, valgdebat, forældrekonsultationer, Alle Helgen og ikke mindst fejring af Niels Steensen på hans festdag den 25. november.

I år har vi 567 elever i grundskolen fordelt på 25 klasser. I gymnasiet har vi 96 1.g’ere, 84 2.g’ere og 93 3.g’ere, så det ser så fint ud. I alt 840 elever. Det er mange år siden, at gymnasiet har været så stort med fire klasser på hver årgang - dejligt!

**Ny hjemmeside!**

Så skete det endelig. Skolen har fået ny hjemmeside!

Vi har de seneste år ønsket os en ny hjemmeside. Den gamle var grafisk utidssvarende og rummede ufattelige mængder at info, der engang var relevant.

En stor tak skal lyde til Maria Livbjerg og Andreas Rude, der utrætteligt har arbejdet på at få den nye flotte hjemmeside klar! Besøg os på [www.nsg.dk](http://www.nsg.dk)

**Opførsel i lokalområdet**

Vi får desværre pt henvendelser fra naboer, der ikke er tilfredse med enkelte af vores elever. Det handler – kort sagt - om skrald, larm og tåbelig adfærd i lokalområdet – herunder i Menu, Føtex mv. Tag venligt en kort alvorlig snak om emnet derhjemme.

Jeg skal for god ordens skyld gentage, at rygning, snus, e-cigaretter mv. ved lov er forbudt i skoletiden. Og her menes i skoletiden - uanset hvor man opholder sig!!

**Nyt Loungeområde for gymnasiet**

På 2. sal i Klosterbygningen har Loungeudvalget under elevrådet fået et stort hjørnelokale stillet til rådighed. Rummet vil blive malet efter elevernes ønske og indrettet med pallesofaer mv.

Vi glæder os til housewarming!

**Valg af studieretning**

I gymnasiet har alle 1.g’erne netop ønsket studieretninger, og det ser rigtigt godt ud. Dog skal enkelte elever flyttes rundt for at få deres 1. prioritet - på denne måde kan vi lave langt bedre skemaer til alle klasser.

Når man blander studieretningerne i klasserne (de såkaldte papegøjeklasser), giver det mange skemabindinger, og det medfører, at vi kan blive nødt til at gennemføre undervisning i 5. moduler. Det er lange dage, og vores mål er at få så få 5. moduler som muligt.

Studieretningsklasserne går i gang d. 7. november, efter at alle 1.g’erne har været oppe i grundforløbsprøverne NV og PU. Vi er spændte på, hvordan det går, og hvis det for nogle skulle gå knap så godt, så tager vi en 360 graders samtale med den pågældende elev, forældre, eksamenslærer og studievejleder – så alle bliver hjulpet godt videre.

Der kommer omkring 12 eksaminer i gymnasiet - og i 1.g skal man jo lige lære, hvordan man gør.

I forlængelse af de første standpunktskarakterer afholder vi den 22. november forældrekonsultation for de elever og forældre, der har brug for en snak med en eller flere af faglærerne. Der vil snarest komme nærmere information ud vedr. tilmelding og fagønsker.

**NSG 2025 – VISDOM OG ÅND**

I de seneste nyhedsbreve har I med forhåbentlig stor fornøjelse læst om vores udviklingsarbejde

”NSG 2025 – Visdom og Ånd”. (De seneste fire nyhedsbreve kan for øvrigt altid genlæses på nsg.dk).

Frem mod 2025 er det skolens klare ønske at diskutere, tydeliggøre og videreudvikle NIELS STEENSEN som Jesuiterskole. Det handler både om forståelsen af det grundlag, vi står på (Livs-/menneskesyn og dannelsesideal) og så selvfølgelig om vores fælles konkrete hverdag, hvor der gerne til stadighed skal arbejdes målrettet med både ånd, fag og medmenneskelighed.

Alle medarbejdere indledte skoleåret med to temadage om emnet med besøg af Jonathan Tiernan, der er leder af jesuitternes uddannelsesprogram i Irland. Vi arbejdede her med forståelse af de 10 kendetegn på Jesuiterskoler (se mit sidste nyhedsbrev), og så havde vi en varm eftermiddag i Fælledparken i små grupper, hvor drømmene for skolen frem mod 2025 blev diskuteret og formuleret. Disse drømme blev højtideligt begravet i Klosterhaven i et lille skrin. I 2025, hvor skolen fylder 75 år, graver vi drømmen op igen, og så må vi se, hvor langt vi er nået!

I forlængelse heraf afholder vi:

*Temaeftermiddag for alle medarbejdere: Fredag den 16. december kl.13.00-17.00.*

I grundskolen får eleverne denne dag fri efter 5. lektion.

I gymnasiet får eleverne besked fra deres lærere i forhold til selvstudie.

**Socialpraktik**

I direkte forlængelse af **NSG 2025 – Visdom og Ånd** starter vi i dette skoleår SOCIALPRAKTIK op for vores

8. klasser. Vores elever har i den grad brug for at opleve, at verden er fuld af mennesker, der har brug for dem, og det kan altså være svært at lære i et klasseværelse! Skolens ledelse og bestyrelse har derfor besluttet at indføre socialpraktik for alle elever i 8.klasse.

Eleverne skal i otte uger påtage sig to ugentlige klokketimers ulønnet socialt arbejde. Det kan være på et plejehjem (med fx. højtlæsning), i en vuggestue/børnehave, i et suppekøkken eller som handicaphjælper, fodboldtræner, lektiehjælper m.v. Praktikken må lægges, hvornår det passer i ugens løb (mandag til søndag), dog udenfor elevernes normale undervisning.

Socialpraktikken kan betragtes som **praktisk religionsundervisning** og den almindelige religionsundervisning er aflyst i hele praktikperioden. Inden socialpraktikken begynder, vil religionsundervisningen handle om etik, medmenneskelighed mv., og i forlængelse af praktikperioden skal eleverne lave en lille opgave om deres oplevelser og refleksioner i forhold hertil. Klassens religionslærer vil besøge udvalgte praktiksteder og naturligvis være i dialog med eleverne om praktikkens forløb.

Mål med socialpraktikken:

* At åbne elevernes øjne for de værdier, der ligger i at være noget for andre mennesker
* At tydeliggøre for eleverne, at *”alle mennesker er forbundne og har brug for stærke, kærlige fællesskaber” (citat fra vores værdigrundlag)*
* At udvikle større social opmærksomhed og ansvarlighed hos den enkelte elev

Vi drøfter i disse måneder, hvordan et tilsvarende forløb med socialpraktik kan se ud i gymnasiet og håber at kunne starte op i skoleåret 23/24.

**Og et par datoer**

* Tirsdag den 25. oktober er der møde i forældrerådet kl. 17.00-19.00 på lærerværelset.
* Tirsdag den 25. oktober afholdes der valgmøde til bestyrelsen kl. 19.15 på lærerværelset.

Hele forældrekredsen er indkaldt.

* Fredag den 25. november er det Niels Steensen dag, med en række forskellige aktiviteter.

Alle elever skal blandt andet til messe i kirken efter følgende plan, hvor I som forældre er meget velkomne: Kl. 8.30: 6. og 7. klasse. Kl. 9.30: 8. klasse. Kl. 10.30: 9. klasse. Kl. 12.15: G10 og GYM.

* Fredag den 16. december: Temaeftermiddag for alle medarbejdere. Al undervisning slutter kl. 12.50. (Se ovenfor under NSG 2025 – Visdom og Ånd).
* Sidste skoledag i dette skoleår er onsdag den 21. december, hvor vi ønsker hinanden glædelig jul!

Program følger.

* Første skoledag i 2023 er tirsdag den 3. januar, hvor alle elever møder efter det normale skema.

Med venlig hilsen

Peter Franklin

Forstander